মাটি ও মানুষের কৃষি ডেস্ক বাংলাদেশ ধান গবেষণা ইনস্টিটিউট উদ্ভাবিত বাসমতি সমমানের সুগন্ধি বাংলামতি  (ব্রি ধান-৫০) ধান। গত বোরো মৌসুমে ধানটি কৃষকের হাতে পৌঁছালেও নানা কারণে চাষ হয়নি সারা দেশে। যারা চাষ করেছিল তারা সাফল্য পাওয়ায় এবার সারা দেশে চাষ হচ্ছে সুগন্ধি বাংলামতি ধান। বর্তমানে মাঠে হাইব্রিডসহ নানা জাতের ধানের মধ্যে কুশি গজানোর ক্ষেত্রে বাংলামতি এগিয়ে। হাইব্রিড ধানের একটি চারা লাগিয়ে যেখানে ৭ থেকে ১০টি এবং ব্রি ধান-২৮, ২৯ এ তা ১০ থেকে ২০টি কুশি পাওয়া গেছে সেখানে বাংলামতি ধানের একটি চারা লাগিয়ে ১০ থেকে ৩০টি পর্যন্ত কুশি পাওয়া গেছে। আবার অনেক কৃষকের ক্ষেতে এক গোছায় ৪০টির মত কুশি গজিয়েছে। এসব ক্ষেতের ধান  দেখে অনেকেই মন্তব্য করেছেন হাইব্রিডকে হার মানিয়েছে সুগন্ধি বাংলামতি। হাইব্রিডের চেয়ে ধানের শীষে ১৫ থেকে ২৫ শতাংশ ধান কম হলেও গোছায় হাইব্রিডের চেয়ে দ্বিগুণ সংখ্যায় কুশি থাকায় ফলনের দিক দিয়ে হাইব্রিড ধানের কাছাকাছি। আর এত চিকন সুগন্ধি ধানের ফলন যদি হয় ব্রি ধান-২৮ এর চেয়ে বেশি আর হাইব্রিডের কাছাকাছি তবে সেটাইবা কম কিসের? বাজারে বাংলামতি চালের দাম হাইব্রিড ধানের চালের দামের চেয়ে তিন থেকে চারগুণ বেশি। তাছাড়া বাংলামতি চালের ভাত খেতেও বেশি সুস্বাদু। সুগন্ধি বাংলামতি ধানের বীজ কৃষকরা নিজের ক্ষেতের ধান থেকে  পরবর্তী মৌসুমের জন্য রাখতে পারবেন যা হাইব্রিড ধানের ক্ষেত্রে সম্ভব নয়। ধানটির আরো একটি দিক হচ্ছে উদ্ভাবক বিজ্ঞানীরা এ ধান মৃদু লবণসহিষ্ণু কিনা তার পূর্বাভাস না দিলেও মাঠ পর্যায় চাষের মাধ্যমে প্রমাণ হয়েছে বাংলামতি মৃদু লবণসহিষ্ণু। আর সে কারণে খুলনাঞ্চলের ডুমুরিয়া, বটিয়াঘাটা, রূপসার মত মৃদু লবণাক্ত জমিতেও বাম্পার ফলনের আশা করছেন কৃষক। সুগন্ধি বাংলামতি ধান চিকন ও লম্বা হওয়ায় ধান থেকে আতপ চাল করতে গেলে ভাঙার পরিমাণ অন্য চালের চেয়ে বেশি। তবে ব্রির বিজ্ঞানীরা ইতোমধ্যে ধান থেকে চাল করার নিয়ম বের করেছেন যা অনুসরণ করলে  এ সমস্যার সমাধান হবে। ঠিক কতটা জমিতে এ মৌসুমে বাংলামতির চাষ হচ্ছে সরকারিভাবে তার হিসেব এখনো পাওয়া না গেলেও বেসরকারিভাবে প্রাপ্ত হিসেব থেকে জানা যায় দেশের ৫৪ জেলায় কমবেশি চাষ হচ্ছে সুগন্ধি বাংলামতি ধান। যার পরিমাণ সব মিলিয়ে এক হাজার আটশ হেক্টরের মত। এর মধ্যে কেবল দেশের দক্ষিণ-পশ্চিমাঞ্চলের খুলনা ও যশোরেই চাষ হচ্ছে ৭০ থেকে ৮০ ভাগ যার পরিমাণ প্রায় এক হাজার তিনশ হেক্টর। অবশিষ্ট পাঁচশ হেক্টর দেশের অন্য ৫২টি জেলায়। সুগন্ধি ধান চাষের ক্ষেত্রে দিনাজপুরসহ উত্তরের জেলাগুলো দীর্ঘদিন এগিয়ে আছে। কিন্তু উন্নতজাতের  বাংলামতি ধানের চাষ শুরু হওয়ার সাথে সাথেই দক্ষিণ-পশ্চিমাঞ্চলের খুলনা-যশোরে অভাবনীয় সাফল্য এসেছে। আর খুলনার মত লবণাক্তাঞ্চলে যদি সুগন্ধি বাংলামতির বাম্পার ফলন পাওয়া যায় তা হলে সুগন্ধি ধানের মূল চাষস্থল দিনাজপুর চাপাই এলাকায় তো বাম্পার ফলন হবে এটা ধরেই নেওয়া যায়। অর্থাত্ বাংলাদেশের প্রায় সব এলাকাতেই এই সুগন্ধি ধান চাষের বিপুল সম্ভাবনা রয়েছে। দেশের মাত্র ১০ শতাংশ জমিতে যদি সুগন্ধি বাংলামতি ধানের আবাদ করা যায় তবে একদিকে যেমন উত্পাদন বাড়বে অন্যদিকে এ ধানের চাল বিদেশে বিক্রি করে দুতিনগুণ বেশি কমদামে বিদেশ থেকে  মোটা বা সাধারণ মানের চাল আমদানি করা সম্ভব হবে। খুলনার ডুমুরিয়া উপজেলার কার্তিকডাঙা বিল। এখানেই প্রথম সুগন্ধি বাংলামতি ধান চাষ করেন খুলনা বিশ্ববিদ্যালয়ের জনসংযোগ বিভাগের উপ-পরিচালক এস এম আতিয়ার রহমান। এক একর জমিতে চাষ করে তিনি ফলন পান ৭০ মণ ধান। আর এ ধানের প্রায় সবই বীজ হিসেবে বিক্রি করে দেন দেশের ৫৪ জেলার তিনশতাধিক কৃষকের কাছে। বাংলামতি ধানের সাফল্য সম্পর্কে জানতে চাইলে তিনি জানান, আশপাশের বিলে এবং ডুমুরিয়া জেলাসহ দেশের বিভিন্ন স্থানে সুগন্ধি বাংলামতি ধান চাষ হয়েছে এবং সব জায়গা থেকেই আশাব্যঞ্জক ফলন পাওয়া যাবে  বলে জানা গেছে। তিনি আরো জানান, উত্তরের রৌমারী, চিরির বন্দর, পঞ্চগড়, কিশোরগঞ্জ, চাপাই, নাটোর, রাজশাহী ছাড়াও ফেনী, লক্ষ্মীপুরসহ বিভিন্ন জেলায় তার জমির বীজ নিয়ে যারা এ মৌসুমে চাষ করেছেন তারা সবাই ভাল ফলন হবে বলে আশা করছেন। কেবলমাত্র যেসব কৃষক অভিজ্ঞতার কারণে বীজতলা করার সময় কিছু বীজ নষ্ট করেছেন এবং ধান লাগানোর পর পোকায় আক্রমণ দমন করতে পারেননি তারা ছাড়া সবার ক্ষেতে বাম্পার ফলন হবে বলে আশাবাদী কৃষক। এ মৌসুমে আতিয়ার রহমান চারটি পাত্রে চার পদ্ধতিতে চারা রোপণ করেন। প্রথম পাত্রে ধানের একটি চারা, দ্বিতীয় পাত্রে  দুটি, তৃতীয় পাত্রে তিনটি এবং চতুর্থ পাত্রে চারটি চারা রোপণ করেন। দেখা গেছে সব পাত্রেই প্রায় সমান ধানের কুশি হয়েছে। তিনি বলেন, এবার ঠিক ত্রিশ দিন বয়সের চারা রোপণ করায় প্রতি গোছায় সর্বনিম্ন ১২ থেকে ৩০টি এবং কোথাও ৪০টির মত কুশি হয়েছে। বৈশাখের প্রথম সপ্তাহেই ধান কাটার উপযোগী হবে। এবার আমি বীজ হিসেবে একশ মণ বাংলামতি ধান আলাদাভাবে বিশেষ তত্ত্বাবধানে এবং কৃষি বিভাগের পরামর্শে উত্পাদন করতে পারব বলে আশা করছি। এ বছর সারা দেশে সবমিলিয়ে ১০ হাজার মণ সুগন্ধি বাংলামতি ধান উত্পাদন হবে বলে ধারনা করা হচ্ছে। উত্পাদনের অর্ধেকটাই  বীজ হিসেবে এবং বাকি অর্ধেক চাল হিসেবে বাজারে আসতে পারে। ইতোমধ্যে কয়েকটি বড় মার্কেটিং কোম্পানি এ ধানের চাল বাজারজাত করা এবং বিদেশে পরীক্ষামূলক রফতানির জন্য সরকারের কাছে অনুমতি চাইবে।